《题李大将军郑大司马阅武诸营册》
明代·胡应麟

精甲横陈大野傍，上公文武并鹰扬。貔貅万队连营出，鱼鸟千群列阵翔。

剑拂天山红日近，旌悬辽海白虹长。功成羽猎仍题赋，不道词人是姓扬。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。